जबलपुर में 12 कारीगरों ने 15 दिन में किया तैयार; धार में नोटों से सजाया मंदिर
जबलपुर में 1 टन वजनी बूंदी के लड्‌डू का भोग, धार में नोटों से सजाया मंदिर
मध्यप्रदेश में हनुमान जयंती धूमधाम से मनाई जा रही है। जगह-जगह मंदिरों में भजन, पूजन, हनुमान चालीसा, रामायण पाठ और भंडारे का आयोजन किया जा रहा है। मंदिरों में जय बजरंगबली के जयकारे गूंज रहे है। जबलपुर में हनुमानजी को एक हजार किलो (एक टन) वजनी बूंदी के लड्‌डू का भोग लगाया गया। धार के धामनोद में मंदिर की नोटों से सजावट की गई। छिंदवाड़ा के सिमरिया में हेलिकॉप्टर से हनुमानजी की मूर्ति पर फूल बरसाए गए।
लड्‌डू बनाने के लिए नागपुर से बुलवाया सांचा
जबलपुर में पचमठा हनुमान मंदिर पर बजरंगबली को एक टन वजनी बूंदी के लड्‌डू का भोग लगाया गया है। इसके प्रसाद के रूप में भक्तों को बांटा जाएगा। लड्‌डू को 12 कारीगरों ने 15 दिन में तैयार किया है।
मंदिर समिति के मुताबिक लड्डू को विशेष प्रकार के सांचे में ढाल कर बनाया गया है। इस सांचे को नागपुर से बुलवाया गया। एक टन वजनी लड्डू बनाने के लिए 350 किलो चने की दाल, 500 किलो शक्कर, 15 किलो ड्रायफूट्स समेत 35 टीन तेल, शुद्ध घी और करीब 25 गैस सिलेंडरों का इस्तेमाल किया गया।
धार में बालाजी मंदिर को सजाया नोटों से
धार जिले के धामनोद में बालाजी मंदिर को रतलाम के महालक्ष्मी मंदिर जैसे सजाया गया है। यहां के ग्राम फरसपुरा स्थित बालाजी मंदिर में भगवान बालाजी की प्रतिमा और मंदिर को नोटों से सजाया गया है। मंदिर के अंदर की दीवार व छत तक में नोटों की सजावट की गई है।
मंदिर के व्यवस्थापक राहुल माहेश्वरी ने बताया कि बालाजी का मंदिर वर्षों पुराना है। पिछले साल मंदिर से जुड़े भक्तों ने भगवान बालाजी की प्रतिमा और मंदिर की नोटों से सजावट की थी। इस साल भी नोटों की सजावट की गई है। विशेष सजावट के लिए इंदौर से एक व्यक्ति को बुलाया गया। उन्होंने दो दिन में बालाजी दरबार को सजाया।
20, 50, 100, 200 व 500 के नोट लगाए
जब राहुल से पूछा कि कितने रुपए लगे होंगे, तो उन्होंने कहा कि सब भगवान बालाजी की कृपा है। मंदिर में 20, 50, 100, 200 व 500 के नोटों से आकर्षक श्रृंगार व सजावट की है। मंदिर समिति से ही जुड़े गौरव तिवारी ने बताया कि मंदिर में भगवान का श्रृंगार अलग-अलग व्यक्ति करते हैं।
भोपाल में शोभायात्रा का मुस्लिमों ने किया स्वागत
राजधानी भोपाल में शाम को पुराने शहर में शोभायात्रा निकाली गई। इस दौरान सुरक्षा की दृष्टि से पुलिस बल भी तैनात रहा। इसमें हजारों श्रद्धालु शामिल हुए। खास है कि सांप्रदायिक सद्भाव और भाईचारे के बीच यह शोभायात्रा निकाली गई। मुस्लिम समाज के लोगों ने शोभायात्रा पर फूल बरसा कर स्वागत किया। इसके अलावा भी कई जगह से शोभायात्राएं निकाली गईं। वहीं, हनुमान मंदिरों में भंडारे और महाआरती हुई। न्यू मार्केट, छोला, 1100 क्वार्टर समेत शहरभर के हनुमान मंदिरों में सुबह से ही अनुष्ठान शुरू हो गए थे।
न्यू मार्केट खेड़ापति हनुमान मंदिर में भी दोपहर 12 बजे महाआरती हुई। इसके बाद भंडारा शुरू हो गया। हनुमान प्रकटोत्सव के चलते मंदिर को एक हजार रंगीन वस्त्रों और 3 क्विंटल फूलों से सजाया गया है। मंदिर ट्रस्ट के मैनेजर योगेंद्र सिंह ने बताया कि सुबह 7 बजे बाबा का महाभिषेक चोला, श्रृंगार, पूजा और आरती के बाद दोपहर 12 बजे महाआरती की गई। इसके बाद भंडारा शुरू हो गया, जो देर रात तक चलेगा।
गुना में हनुमान टेकरी पर 3 लाख श्रद्धालुओं ने किए दर्शन
गुना के प्रसिद्ध तीर्थस्थल हनुमान टेकरी मंदिर में गुरुवार सुबह 4 बजे से ही श्रद्धालुओं का पहुंचना शुरू हो गया था। पूरा माहौल 'जय बजरंग बली' के नारों से गूंजने लगा। मंगला आरती के साथ हनुमान जन्मोत्सव की शुरुआत हुई। 20 मिनट तक आरती के बाद मंदिर श्रद्धालुओं के लिए खोल दिया गया। शाम 5 बजे तक करीब तीन लाख श्रद्धालुओं दर्शन कर चुके थे।
हनुमान टेकरी ट्रस्ट के अध्यक्ष नारायण प्रसाद अग्रवाल ने बताया कि आयोजन दो दिन तक चलेगा। इस बार विशेष फूलों से बालाजी का श्रृंगार किया गया है। गर्भगृह को फूलों से सजाया गया है। इसके अलावा पहली बार फायर लाइटिंग की व्यवस्था की गई है। खास बात है कि इसे देखने से ऐसा लगता है, जैसे पटाखों की रोशनी हो रही हो।
छिंदवाड़ा में हेलिकॉप्टर से मूर्ति पर फूलों की बारिश
छिंदवाड़ा में पूर्व मुख्यमंत्री कमलनाथ ने सिमरिया स्थित हनुमान मंदिर में परिवार के साथ बजरंगबली की पूजा-अर्चना की। इससे पहले सांसद नकुलनाथ ने हेलिकॉप्टर से जामसावली और सिमरिया हनुमान मंदिर में फूलों की बारिश की। गुरुवार सुबह सांसद नकुलनाथ ने जामसावली मंदिर पहुंचकर बजरंगबली की पूजा-अर्चना की।